‘Veedief’ vas toe boer beeste herkenArgieffoto: SAPD/Facebook ŉ 31-jarige man is in hegtenis geneem op aanklagte van veediefstal nadat die boer aan wie hy na bewering die gesteelde beeste probeer verkoop het, die beeste as sy buurman se vee herken het. Kapt. Zweli Mohobeleli, woordvoerder van die polisie, het gesê die verdagte het Saterdag by ŉ plaas in die Tweeling-distrik in die Vrystaat opgedaag en glo nege beeste vir die boer te koop aangebied. Die boer het sy buurman se unieke brandmerke op die beeste herken en die verdagte gevra om te wag terwyl hy intussen die polisie in kennis gestel het. By die polisie se aankoms is die buurman ook na die toneel ontbied en hy het die beeste as sy vee geïdentifiseer. Die verdagte is daarna in hegtenis geneem. Genl.maj. Jan Tsotetsi, bevelvoerder van die polisie in Bethlehem, het die boer geloof vir sy oplettendheid en vinnige optrede om die polisie te ontbied. “Dit is een van die voordele om te voldoen aan dier-identifikasiewette en om sterk verhoudings tussen boere en die polisie te vestig,” het hy gesê. “Ons polisiëringspogings moet gemeenskapgebaseer wees om sulke resultate te lewer.” Die verdagte sal in die Frankfort-landdroshof verskyn.